5. sz. melléklet

**Nagyváradi János: Csendes éj**

Egyszer egy gazdag ember nagy útra indult, mert meg akarta találni Istent. Nagy vagyont költött a hosszú útra, körbeutazta az egész Földet, de mivel sohasem volt szívében szeretet, nem találta meg Istent.

Szomorúan érkezett vissza. Épp Karácsony estéje volt. Lehajtott fejjel ballagott hazafelé, lépteinek zaját felfogta a friss hó. Pompás háza díszes kapujában egy szegény kisfiú üldögélt kopott, kinőtt kabátban. A gazdag ember türelmetlenül rámordult.

* Menj az utamból! Mit keresel itt?!
* Hát… csak a karácsonyfát néztem az ablakon át… Olyan szép…- hangzott a félénk válasz, és meleg barna szemek néztek fel a fakó kucsma alól.
* Eredj innen! Útban vagy, nem látod?! – förmedt rá az uraság a megszeppent gyerekre.

De amint ezt kimondta – talán életében először -, megbánta, amit tett. Megállt, visszafordult.

Maga sem tudta, mi történik vele. Mintha valami megérintette volna a lelkét. Most másképp látta önmagát és a gyermeket, akit ismert az utcáról.

* Állj meg! Gyere vissza! – szólt zavartan a gyermek után.

Lehajolt hozzá, a szemébe nézett, megsimogatta a fejét. Érezte, hogy selymes a haja és hideg a homloka. Ujjai reszketni kezdtek, eddig nem tapasztalt érzés töltötte el. Aztán leguggolt a gyerekhez:

- Gyere be hozzám…– mondta lassan, szinte csodálkozva saját szavain. Én is nagyon megéheztem… Szólok a szakácsomnak, hogy ma a te kedvenc ételedet készítse el nekünk. – Majd felbátorodva így folytatta: – Ne félj tőlem többé! Ellátlak étellel, ruhával, jut belőle a testvéreidnek, szomszédaidnak is! Bármikor eljöhetsz hozzám ezentúl, és nem fogsz éhezni soha!

A házba lépve a főkomornyik igen elcsodálkozott ura boldogságtól sugárzó arcán, s mellette a rongyos, szegény gyermeken, aki a kezét fogta. Gyanakodva csak ennyit kérdezett:

- Jól van… uram? - és összeráncolta homlokát.

- Soha életemben nem voltam még ilyen jól! – hangzott a gazdag ember vidám válasza. – Készíttess gyorsan fürdővizet és vacsorát, őneki is – nézett boldogan a kisfiúra, tekintetük egymásra talált –, mert nagyon éhesek vagyunk!

- Sikeres volt az útja, utam? Megtalálta Istent? – érdeklődött aggódva az öreg szolga, gazdája tekintetét kémlelve.

- Az egész utam fölösleges pénzkidobás volt, barátom! – hangzott válasz. – Csak itthon kellett volna körülnéznem és észrevennem a tennivalókat. Csak nyitott szemmel és szívvel kellett volna élnem, úgy, ahogyan eddig sohase tettem! Fölösleges volt az utam, mégis megtaláltam Istent! Itthon, a házam előtt…- Aztán az értetlenül álló inas vállára tette jobb kezét, és így szólt:

- Menj, hívd át a szomszédból a szegényeket! És szólj a szakácsnak, hogy semmivel ne spóroljon!

Sokáig vacsoráztak, beszélgettek s életükben először a szolgák is együtt étkezhettek gazdájukkal. És attól kezdve megváltozott minden. A karácsonyfa gyertyáinak fénye betöltötte a szobát; szebben ragyogott, mint valaha.

- Ez eddigi legszebb karácsonyom, mert most kaptam a legnagyobb ajándékot! – mondta boldogan a gazdag ember.

Mialatt körülállták a karácsonyfát, odakint újra hullani kezdett a hó. Csendes éj ölelte át a házat, amelynek ablakaiból fény és szeretet sugárzott.

https://www.antikvarium.hu/konyv/fabian-imre-lengyel-balazs-az-aranyag-mesei-271445